Komisijos direktyva 2001/48/EB
2001 m. birželio 28 d.
iš dalies keičianti Tarybos direktyvų 86/362/EEB ir 90/642/EEB dėl didžiausių pesticidų likučių koncentracijų atitinkamai grūduose ir kai kuriuose augalinės kilmės produktuose, įskaitant vaisius ir daržoves, ir ant jų priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 2001/39/EB [2], ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausios pesticidų likučių koncentracijas tam tikruose augalinės kilmės produktuose, įskaitant vaisius ir daržoves, ir ant jų nustatymo [3] su paskutiniais pakeitimais, padarytais Komisijos direktyva 2001/39/EB, ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [4] su paskutiniais pakeitimais, padarytais Komisijos direktyva 2001/47/EB [5], ypač į jos 4 straipsnio 1 dalies f punktą,
kadangi:
(1) Naujos veikliosios medžiagos azoksistrobinas ir metilkrezoksimas Komisijos direktyvomis 98/47/EB [6] ir 1999/1/EB [7] buvo įrašytos į Direktyvos 91/414/EEB I priedą tik kaip fungicidai, nenurodant ypatingųjų sąlygų, darančių įtaką pasėliams, kurie gali būti apdoroti augalų apsaugos produktais, turinčiais veikliųjų komponentų.
(2) Visuose produktuose ir ant visų produktų, kuriems taikomos Direktyvos 86/362/EEB ir 90/642/EEB, didžiausios azoksistrobino likučių koncentracijos vertės buvo nustatytos Komisijos direktyvomis 1999/71/EB [8] ir 2000/48/EB [9], metilkrezoksimo likučių - Komisijos direktyva 2000/58/EB [10].
(3) Nustatant minėtas azoksistrobino didžiausios likučių koncentracijos vertes buvo pripažinta, kad šios koncentracijos vertės turėtų būti nuolat iš naujo apsvarstomos ir keičiamos atsižvelgiant į naują informaciją ir duomenis. Direktyvose 1999/71/EB, 2000/48/EB ir 2000/58/EB yra numatyta, kad kitų grūdinių kultūrų ir vaisių bei daržovių laikinas nacionalines didžiausios likučių koncentracijos vertes turėtų nustatyti valstybės narės, išduodamos leidimus augalų apsaugos produktams, turintiems azoksistrobino arba metilkrezoksimo, ir turėtų apie tai pranešti Komisijai, kaip to reikalaujama Direktyvos 91/414/EEB 4 straipsnio 1 dalies f punkte. Kad būtų lengviau, kai kurios koncentracijos vertės, nurodytos Direktyvose 1999/71/EB ir 2000/48/EB, ir visos Direktyvoje 2000/58/EB nurodytos koncentracijos vertės buvo nustatytos kaip laikinos, todėl valstybės narės gali išduoti leidimus naujiems naudojimo atvejams ir pranešti apie tai Komisijai, laikantis minėtame straipsnyje nustatytos tvarkos. Šis straipsnis numato, kad, jei yra nustatyta laikina Bendrijos didžiausios likučių koncentracijos vertė, o dėl naujo naudojimo atvejo koncentracijos vertės didėtų, leidimą išduodanti valstybė narė pagal Direktyvos 91/414/EEB 4 straipsnio 1 dalies f punktą prieš išduodama leidimą nustato laikiną nacionalinę didžiausią likučio koncentraciją.
(4) Siekiant užtikrinti, kad vartotojas būtų tinkamai apsaugotas nuo likučių produktuose arba ant produktų, kuriems leidimas nebuvo išduotas, priimant Direktyvas 1999/71/EB, 2000/48/EB ir 2000/58/EB buvo manoma, kad protinga būtų nustatyti laikinas didžiausios likučių koncentracijos vertes, atitinkančias apatinę analizinio nustatymo ribą. Tokių laikinų didžiausios likučių koncentracijos verčių nustatymas Bendrijos lygiu valstybėms narėms neatima galimybių išduoti leidimus naudoti azoksistrobiną ir (arba) metilkrezoksimą ant tokių produktų pagal Direktyvos 91/414/EEB 4 straipsnio 1 dalies f punktą.
(5) Norėdamos išduoti leidimą augalų apsaugos produktui, valstybės narės turi taikyti vienodus principus, numatytus Direktyvos 91/414/EEB VI priede, ypač kai reikia įvertinti pareiškėjo pateikiamą dokumentų rinkinį, atitinkantį Direktyvos 91/414/EEB III priedo reikalavimus. Direktyvos 91/414/EEB III priedo A dalies 8 skyriuje reikalaujama, kad pareiškėjai pateiktų tam tikrą informaciją, įskaitant numatomas didžiausios likučių koncentracijos vertes, kuri visiškai pagrįstų ir įvertintų galimą ir tikrąjį veikimą per maistą ir kitais būdais. Direktyvos 91/414/EEB VI priedo B dalies 2.4.2 punkte ir C dalies 2.5 punkte reikalaujama, kad valstybės narės įvertintų pateiktą informaciją apie likučių daromą poveikį žmonių arba gyvūnų sveikatai ir poveikį aplinkai ir priimtų sprendimus dėl leidimų, užtikrinančius, kad esantys likučiai rodo mažiausius pesticidų kiekius, reikalingus tinkamai augalų apsaugai, atitinkančiai gerą žemės ūkio praktiką, kurie yra taikomi taip, kad likučių kiekiai nuimant derlių, skerdžiant arba po laikymo sandėlyje, kaip tinka, būtų kiek įmanoma mažesni.
(6) Yra gauti nauji duomenys dėl azoksistrobino naudojimo ant baklažanų, pipirų, avižų, apynių, žirnių (žalių ir džiovintų) ir metilkrezoksimo - šparagų, braškių ir kitų mažų vaisių ir uogų. Šie nauji duomenys yra įvertinti ir manoma, kad reikėtų iš naujo apsvarstyti laikinąsias didžiausios likučių koncentracijos vertes, šiems produktams nustatytas Direktyvose 1999/71/EB, 2000/48/EB ir 2000/58/EB.
(7) Prieš įtraukiant azoksistrobiną į Direktyvos 91/414/EEB I priedą, jo techninis ir mokslinis įvertinimas buvo baigtas 1998 m. balandžio 22 d., pateikus Komisijos azoksistrobino ekspertizės ataskaitą. Šioje ekspertizės ataskaitoje nustatyta azoksistrobino leistinoji paros dozė (LPD) yra 0,1 mg/kg b.m./parai. Įtraukiant metilkrezoksimą į Direktyvos 91/414/EEB I priedą, jo techninis ir mokslinis įvertinimas buvo baigtas 1998 m. spalio 16 d., pateikus Komisijos metilkrezoksimo ekspertizės ataskaitą. Šioje ekspertizės ataskaitoje nustatyta metilkrezoksimo leistinoji paros dozė (LPD) yra 0,4 mg/kg b.m./parai. Maisto produktų, apdorotų azoksistrobinu arba metilkrezoksimu, poveikis per visą vartotojų gyvenimą yra įvertintas ir apskaičiuotas pagal Bendrijos metodikas ir nusistovėjusią praktiką, atsižvelgiant į Pasaulio sveikatos organizacijos paskelbtas rekomendacijas [11] ir yra apskaičiuota, kad naudojant didžiausios likučių koncentracijos vertes, nustatytas šioje direktyvoje, šios LPD vertės nebus viršytos.
(8) Įvertinant ir aptariant azoksistrobino ir metilkrezoksimo įtraukimą į Direktyvos 91/414/EEB I priedą, nebuvo pastebėta jokio ūmaus nuodingojo poveikio, kad reikėtų nustatyti ūmaus poveikio etaloninę dozę.
(9) Su Bendrijos prekybos partneriais per Pasaulio prekybos organizaciją vyko konsultacijos dėl likučių koncentracijos verčių, nustatytų šioje direktyvoje, ir yra atsižvelgta į jų pastabas apie šias koncentracijos vertes. Komisija ištirs galimybę nustatyti importo tam tikrų pesticidų ir kultūrų derinių didžiausios likučių koncentracijos verčių nuokrypį, jei bus pateikti priimtini duomenys.
(10) Buvo atsižvelgta į Augalų mokslo komiteto pareikštas nuomones, ypač į patarimus ir rekomendacijas dėl pesticidais apdorotų maisto produktų vartotojų apsaugos.
(11) Priemonės, numatytos šioje direktyvoje, atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 86/362/EEB II priedo A dalyje azoksistrobinui daromas šis įrašas:
"Pesticidų likutis | Didžiausia koncentracija (mg/kg) |
Azoksistrobinas | 0,3 Avižos |
2 straipsnis
Direktyvos 90/642/EEB II priedo skiltys, kurių antraštė "azoksistrobinas" ir "metilkrezoksimas", keičiamos šios direktyvos priede pateiktomis skiltimis.
3 straipsnis
Direktyvos 2000/42/EB 3 straipsnio 2 dalies nuostatą "Didžiausia nustatyta acefato likučio ant persikų koncentracija yra 0,02 (*) mg/kg" valstybės narės taiko nuo 2001 m. gruodžio 1 d.
4 straipsnis
1. Ši direktyva įsigalioja kitą dieną po jos paskelbimo Europos Bendrijų oficialiajame leidinyje.
2. Valstybės narės priima įstatymus ir kitus teisės aktus, kurie, įsigalioję iki 2002 m. vasario 28 d., įgyvendina šią direktyvą. Apie tai jos nedelsdamos praneša Komisijai.
3. Jos taiko šias priemones nuo 2002 m. kovo 1 d.
4. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
5 straipsnis
Ši direktyva skirta valstybėms narėms.
Priimta Briuselyje, 2001 m. birželio 28 d.